和裴令公新成綠野堂即事
作者：姚合
朝代：唐

paragraphs: 結搆立嘉名，軒窗四面明。
丘牆高莫比，蕭宅僻還清。
池際龜潛戲，庭前藥旋生。
樹深簷稍邃，石峭徑難平。
道曠襟情遠，神閑視聽精。
古今功獨出，大小隱俱成。
曙雨新苔色，秋風長桂聲。
攜詩就竹寫，取酒對花傾。
古寺招僧飯，方塘看鶴行。
人間無此貴，半仗暮歸城。